Στέφανος Ε΄ της Ουγγαρίας

Ο Στέφανος Ε΄ (V. István, 18 Οκτωβρίου 1239 - 6 Αυγούστου 1272) από τον Οίκο των Άρπαντ ήταν βασιλιάς της Ουγγαρίας και της Κροατίας από το 1270 έως το 1272 και δούκας της Στυρίας από το 1258 έως το 1260.

Γιος και διάδοχος του βασιλιά της Ουγγαρίας Μπέλα Δ΄ και της Μαρίας Λασκαρίνας (κόρης του αυτοκράτορα της Νίκαιας Θεοδώρου Α΄ Λάσκαρη και της Άννας Αγγελίνας). Ως πρίγκηπας είχε μεγάλες ικανότητες, αλλά ταυτόχρονα ήταν βίαιος και σκληρός. Ο πατέρας του για να εξασφαλίσει την υποστήριξη των ισχυρότατων Κουμάνων, τον πάντρεψε (1255) με την Ελισάβετ, κόρη του Κουμάνου αρχηγού, η οποία πριν το γάμο προσηλυτίσθηκε στο χριστιανισμό. 

Μετά την απώλεια της Στυρίας, έγινε δούκας της Τρανσυλβανίας. Ζήτησε από τον πατέρα του Μπέλα Δ΄ (1262) 29 επαρχίες ως ανταμοιβή για τη στήριξη που του παρείχε στον πόλεμο εναντίον της Βοημίας. Έτσι η Ουγγαρία διαιρέθηκε στα δύο, ενώ στις περιοχές που εξασκούνταν η διοίκηση με τον γιο Στέφανο υπήρχε και επίσημα ανώτατη κυριαρχία και από τον Μπέλα. Ο Στέφανος νίκησε τον πατέρα του σε τοπικό εμφύλιο (1268) και προέλασε στην κατάληψη της Βουλγαρίας, της οποίας ανακηρύχθηκε βασιλιάς.

Γάμοι συμμαχίας για τις κόρες του
Ως βασιλιάς προσπάθησε να εξασφαλίσει με γάμους τις συμμαχίες με ισχυρούς ηγεμόνες. Πάντρεψε την κόρη του Μαρία της Ουγγαρίας με τον μέλλοντα βασιλιά της Νάπολης Κάρολο Β΄ τον Χωλό. Ο Λαδίσλαος νυμφεύτηκε την Ελισάβετ, κόρη του Καρόλου Α΄ της Νάπολης. Ο Αυτοκράτορας των Ρωμαίων Ανδρόνικος Β΄ Παλαιολόγος νυμφεύτηκε την Άννα, άλλη κόρη του Στεφάνου, όπως επίσης ο Σέρβος βασιλιάς Στέφανος Ντραγκούτιν την Αικατερίνη.

Ο Ότακαρ Β΄ της Βοημίας κήρυττε ότι ήταν πολύ φίλος με τους Κουμάνους και δεν μπορούσε να σταθεί ως Καθολικός. Κυρίευσε μερικές δυτικές επαρχίες του Στέφανου Ε΄, αλλά κατατροπώθηκε από αυτόν (1271) κοντά στο Ποζόνι, σημερινή Μπρατισλάβα. Έτσι, ο Ότακαρ Β΄ αναγκάστηκε να εγκαταλείψει όλες τις κτήσεις του. 

Ο Στέφανος απεβίωσε ξαφνικά, ενώ ετοίμαζε στρατό εναντίον των επαναστατών που είχαν απαγάγει τον γιο του Λαδίσλαο. Διάδοχός του έγινε ο μεγαλύτερος γιος του Λαδίσλαος Δ΄ της Ουγγαρίας.

Οικογένεια
Νυμφεύτηκε την Ελισάβετ, κόρη του Σεϋχάν αρχηγού των Κουμάνων και είχε τέκνα:
 Αικατερίνη π. 1256-μετά το 1314, παντρεύτηκε τον Στέφανο Ντραγκούτιν της Σερβίας, του Οίκου Νεμάνιτς.
 Μαρία π. 1257-1323, παντρεύτηκε τον Κάρολο Β΄ των Καπετιδών-Ανζού της Νάπολης. Γιος της ήταν ο:
 Κάρολος-Μαρτέλος 1271-1295, τιτουλάριος βασιλιάς της Ουγγαρίας, βασιλιάς της Κροατίας. Τον διαδέχθηκε ο γιος του Κάρολος Α΄ και ο εγγονός του Λουδοβίκος Α΄.
 (κόρη) παντρεύτηκε τον Ιάκωβο Σβετοσλάβ δεσπότη. 
 Ελισάβετ π. 1255/60-1313, μοναχή στη μονή της Ευλογημένης Παρθένου στη νησί των κουνελιών (νυν νησί της Μαργαρίτας) επί του Δούναβη, στη Βουδαπέστη. Έγινε βοηθός ηγουμένη, αλλά ο αδελφός της με τη βία την πάντρεψε πρώτα με τον Ζάβις των Βιτκόβτσι βαρόνο του Φάλκενσταϊν στη Βοημία και μετά με τον Στέφανος Ούρος Β΄ Μιλούτιν της Σερβίας, του Οίκου Νεμάνιτς και αδελφό του Στεφάνου Ντραγκούτιν.
 Άννα 1260-1281, παντρεύτηκε τον Ανδρόνικο Β΄ Αυτοκράτορα των Ρωμαίων. Παιδιά τους ήταν:
 Μιχαήλ Θ΄ συναυτοκράτορας και Κωνσταντίνος. 
 Λαδίσλαος Δ΄ 1262-1290, βασιλιάς της Ουγγαρίας.
 Ανδρέας 1268-1278, δούκας της Σλαβονίας (ανατολικής Κροατίας).

Πηγές
 Εγκυκλοπαίδεια Μπριττάνικα 11η Έκδοση υπ'όψιν της Αγγλικής Wikipedia.

Βασιλείς της Ουγγαρίας
Βασιλείς της Κροατίας
Οίκος των Άρπαντ